Koncert benda Detour 27. maja u SKCNS Fabrici
2023-05-27 21:00 - 23:30 (Europe/Belgrade) | SKCNS Fabrika, Bulevar despota Stefana 5, Novi Sad
Bend Detour, prepoznatljiv među poklonicima kvalitetnog, savremenog, elektro – akustičnog pop zvuka, nastupiće u SKCNS Fabrici, u subotu, 27. maja 2023. godine. Pored poznatih hitova, na nastupu će izvesti i pesme sa novog studijskog albuma „Master Blaster”.
Ulaznice su u pretprodaji po ceni od 1.200 dinara i mogu da se kupe online na https://new.gigstix.com/event/detour-novi-sad-27-maj-2023/ kao i na prodajnim mestima Gigstixa. Na dan koncerta cena ulaznice na biletarnici Fabrike iznosiće 1.500 dinara. Vrata Fabrike otvaraju se u 20 časova. Koncert će početi u 21 čas.
Do početka 2006. godine ova muzička skupina predvođena autorom, aranžerom, producentom i gitaristom Nenadom Borgudanom delovala je pod imenom Yammat da bi nakon razilaženja s tadašnjim menadžerom nastavila svoj muzički put pod imenom Detour.
Njihova snaga nije samo u najnovijim singlovima nego i u pesmama starijeg datuma poput „Ljeto počinje“, „Mjesec“, „Gledano sa strane“ i „Prijatelj“, koje su se našle na njihova prva dva studijska albuma „Detour“ i „TV“.
Ipak, treći studijski album „A što ak’ ja…“ pokazao se prelomnim u njihovom dotadašnjem radu, katapultirajući ih u status velike regionalne muzičke pop atrakcije, prikačivši im titulu „perjanice novotalasnog popa“.

Istovremeno su nastupali na brojnim koncertima uz koje su došle i brojne nagrade. Album, nošen hit naslovima „Srce veliko“, „Snijeg“, „Daleko“ i „Plešem sama“, osigurao je Detouru top mesta u većini godišnjih muzičkih izbora, te Porina za najbolji pop album u 2014. godini.
Početkom 2016. godine Nenad potpisuje možda najuspešniji uradak u svom autorskom radu, pesmu „Zaljubila sam se“ koja je poharala domaće top liste dobivši te godine od strane Hrvatske diskografske udruge priznanje za najčešće puštanu pesmu na radiju.
Ta pesma osvaja i muzičku nagradu Porin 2017. godine u kategorijama Pesma godine i Najbolji nastup grupe s vokalom. Detourovci se mogu pohvaliti i nagradom za grupu godine u 2016. što je uz rasprodat koncert u zagrebačkoj Tvornici kulture bio najbolji mogući način obeležavanja slavljeničkih deset godina postojanja.
Pratila ga je i promocija hvaljenog albuma „DETOUR 10“, koji je ponudio novo čitanje poznatih pesama grupe, snimljenih u osveženim i promenjenim aranžmanima.
Nakon „Zaljubila sam se“, peti studijski album „Tourdetour“ uspešno se predstavio kroz pesmu „Biram“ – nominacija za Porin u kateogrijama Pesma godine, Najbolja izvedba grupe s vokalom i Najbolji video – nastavlja se kroz hitoidni singl „Bez tebe“, te „Vikend“ i „Skrivena“. Muzički kritičari svrstali su ga u sam vrh najboljih albuma u 2018. godini.

Detourovci će svakako pamtiti kraj 2018. zbog svog najvećeg koncerta u karijeri održanog u Maloj dvorani Doma sportova kome su prethodili sjajni rasprodati koncerti u Tvornici kulture, Vintage Industrial Baru i K.D. ‘Vatroslav Lisinski’ s grupom Pavel.
Početak 2019. godine donosi im nova priznanja kada s aktuelnim albumom „Tourdetour“ na novinarskoj muzičkoj nagradi „Rock&Off“ odnose nagradu u Pop&off kategoriji, a ni na muzičkoj nagradi Porin nisu ostali praznih ruku, pobedivši u kategorijama za Pop album godine i Najbolji nastup grupe s vokalom.
Elektro popistička „Ima i nema“, te vintage akustik balada „Slike o našim danima“ singlovi su koji su zatvorili ovaj izuzetno uspešan muzički materijal. Svoju kreativnost i autorsku virtuoznost Nenad nastavlja potvrđivati kroz najnovije singlove „Šarena“, „Slavlje“, „Hawaii“ i „Klaun“ koje otvaraju priču šestog studijskog albuma.
Prvi put nastupaju na Zagrebačkom festivalu 2022. godine i pobeđuju pesmom „Nekad je bilo bolje“ koja je prema glasovima stručnog žirija i radijskih urednika okupljenih u Hrvatskoj udruzi radijskih nakladnika HURIN, proglašena najboljom pesmom ovog legendarnog glazbenog događanja.
Nakon 17 godina rada s pesmom „Master Blaster“ Detourovci po prvi put odlaze na Doru, izbor hrvatske pesme za pesmu Evrovizije, i svojim nastupom i izvedbom ostavljaju upečatljiv utisak.

Koncert violinistkinje Jovane Stošić 28. maja u 11 na Kolarcu
2023-05-28 11:00 - 13:00 | Kolarčeva zadužbina, Studentski trg 5, Beograd, Srbija
Violinistkinja Jovana Stošić održaće koncert 28. maja u 11 časova na Kolarcu uz pratnju pijaniste Ukija Ovaskainena.
Na koncertu, koji se održava u okviru ciklusa Beogradske promenade, očekuje nas bogat repertoar koji obuhvata klasična remek-dela i savremene kompozicije u izvođenju izuzetnih umetnika.
Jovana Stošić je violinistkinja sa značajnim iskustvom u interpretaciji savremene muzike. Na njenom repertoaru su mnogobrojna savremena dela, koja je izvodila kako solo, tako i u saradnji sa gudačkim kvartetom Mokranjac i kamernim orkestrom Gudači svetog Đorđa.
Repertoar predstojećeg koncerta na Kolarcu biće izvedena dela Betovena, Perta, Sarasatea i Ščedrina.
Kao i na svim promenadnim koncertima na Kolarcu, ulaz je slobodan.

Čuvena svetska pijanistkinja Lola Astanova 1. juna u mts Dvorani
2023-06-01 20:00 - 23:00 | mts dvorana, Dečanska 14, Beograd, Srbija
Svetski poznata američka pijanistkinja Lola Astanova nastupiće 1. juna u mts Dvorani. Ova, u svom muzičkom izrazu jedinstvena umetnica, poznata po inovativnom audio-vizuelnom performansu na klaviru, ekstremnom broju pratilaca na društvenim mrežama, ali i velikom broju obožavalaca širom sveta, nastupiće ekskluzivno u poznatoj beogradskoj Dvorani prvi put.
Astanova koja sada važi za jednu od najtraženijih pijanistkinja širom sveta, počela je svoj muzički put sa samo osam godina, da bi do danas postigla, kako je kritičari opisuju „vrhunsku klavirsku tehniku u kombinaciji sa dubokom muzičkom senzualnošću i jedinstvenim osećajem za modu“.
Izvođenjem originalnih koncerata klasične muzike i saradnjom sa najboljim orkestrima i muzičarima, Astanova je osvojila srca ljubitelja klavira u svakom kutku planete, a retko ko ostaje imun na njenu želju da svaki njen nastup, kako i sama opisuje „bude jedna posebna elegantna i strastvena ljubavna veza sa klavirom”.

Lola važi za umetnicu sa veoma uzbudljivom muzičkom karijerom, uklapajući se u definiciju savremenog virtuoza. Nastupala je sa internacionalno priznatim muzičarima, među kojima su Andrea Bočeli, Al Di Meola, 2 Cellos, Marko Antonije, kao i David Foster, a vlasnica je i velikog broja priznatih muzičkih nagrada.
Zbog svega navedenog, Lola Astanova i na Instagramu važi za jednu od najpregledanijih klasičnih muzičara na svetu u periodu od 2018. do 2021. godine.

Veliki koncert Buč Kesidija na Tašmajdanu- ODLOŽENO ZA 16. septembar
2023-06-03 | Stadion Tašmajdan, Ilije Garašanina 24, Beograd, Srbija
Popularni pančevački dvojac Buč Kesidi najavljuju svoj najveći beogradski koncert u dosadašnjoj karijeri i to 3. juna na beogradskom stadionu Tašmajdan.
Prodaja ograničenog broja ulaznica po promotivnim cenama od 1200 dinara za tribine, 1400 za parter i 1800 dinara za fan pit počinje u četvrtak, 19. januara preko sajta i aplikacije https://efinity.rs i na eFinity prodajnim mestima u Štark Areni, TC Ušće i TC Rajićeva.
„Skoro dve godine nismo svirali u Beogradu sa idejom da osvojimo Tašmajdan i da napravimo najveći Buč Kesidi koncert do sada u Beogradu. Tašmajdan je kultno mesto i fantastična lokacija za koncert na otvorenom, u srcu grada, jedno od mesta na kojem smo kao klinci sanjali da nastupamo i zato jedva čekamo da vidite šta smo vam sve pripremili”, navode Zoran i Luka.
Pored koncerta u Beogradu, bend će održati veliki koncert u Novom Sadu, 20. maja u Spensu, kao i 27. maja na zagrebačkoj Šalati.
Koncerti najavljuju treći studijski album benda koji će biti objavljen ove godine, a koji najavljuje singl „Curimo po asfaltu”. Sledeći singl koji nas očekuje biće rokenrol hit pod nazivom „Skupi snagu” i biće objavljen u februaru.

Buč Kesidi je bez sumnje najznačajnije regionalno muzičko ime u zadnjih nekoliko godina. Novi album dolazi nakon velikog uspeha albuma „Euforija” i istoimene turneje s kojom su obišli sve zemlje bivše Jugoslavije, proizveli ogroman hajp u regiji i rasprodali rekordnih pet koncerata u Zagrebu. Album je uvršten na liste najboljih izdanja te godine, doneo im je nominaciju za nagradu IMPALA za najbolji nezavisni evropski album, a bend je snimio i prvi koncertni film „Buč Kesidi: Euforija uživo”.
Zoran Zarubica (bubnjevi, vokal) i Luka Racić (gitara, vokal), levoruki disko pop-rok elektro boj bend duo kako sami sebe Buč Kesidi nazivaju, novim singlovima i koncertima nas uvode u još jedno poglavlje svog rada.

Fatamorgana, SDH i Topolis u CK13
2023-06-07 19:30 - 2023-06-08 00:00 | CK13, Vojvode Bojovića 13, Novi Sad, Srbija
Synth-pop duo iz Barselone nastupiće u sredu 7. juna u Omladinskom centru CK13, a uz njih, ovo synth-pop/darkwave veče upotpuniće i nastup electronic/darkwave dua SDH, takođe iz Barselone, i srpskog synth producenta Nemanje Stojanovića, koji će predstaviti muzički projekat Topolis.
Ulaznice će moći da se kupe na ulazu u CK13, na dan koncerta, po ceni od 500 dinara. Koncert počinje u 20 čas, a vrata kluba otvaraju se u 19:30 časova.

Fatamorgana je synth-pop duo iz Barselone, čiji će vas elektronski post punk zvuk, uz koji se podjednako može đuskati ali i sanjariti, odvesti u svet Tvin Piksa. Oformljeni 2017. godine u Barseloni, kao kućni projekat, Patrycja Proniewska i Louis Harding ubrzo su svoje muzičko stvaralaštvo poželeli da podele sa ostatkom sveta.
Do sada su objavli singl “Fatamorgana” (2018) i dva albuma “Terra Alta” (2019) i “Ahora Aquí, Todavía No” (2022). Brojnim koncertima predstavili su se publici širom Evrope i Severne Amerike, a ovdašnja publika će moći premijerno da ih čuje upravo na nastupu u CK13.

SDH (Semiotics Department of Heteronyms) je electronic darkwave duo iz Barselone koji čine Andrea P. Latorre i Sergi Algiz. Njihov set karakterišu ritmični synth napadi i Refnovska atmosferičnost, koji vas vode u zaglušujuću nepreglednost tame disko kluba.
Od 2018. do sada objavili su jedan album i nekoliko EP izdanja, a za ovu godinu najavljuju novi album – “Fake Real”.

Topolis je naziv novog projekat srpskog producenta Nemanje Stojanovića, koji je na svetskoj minimal synth sceni poštovanje stekao projektom YusYus i velikim brojem nastupa uživo širom Europe.
Topolis je live projekat, u striktnoj minimal synth formi inspirisan vojvođanskom ravnicom, bečkom štrudlom i pariskom svilom.

Celtic-punk legende Flogging Molly stižu u Botaničku baštu
2023-06-11 | Botanička bašta, Takovska 43, Beograd, Srbija
Kultni celtic-punk bend iz Los Anđelesa Flogging Molly održaće beogradski koncert 11. juna u Botaničkoj bašti, u organizaciji producentske kuće Long play.
Sastav koji više od dve decenije predstavlja veliku scensku atrakciju, tom prilikom promovisaće sedmi studijski album „Anthem”, objavljen u septembru prošle godine. Frontmen Dejv King, Bridžet Regan, Denis Kejsi, Met Hensli, Naten Maksvel, Spenser Svejn i Majk Alonso će u njima sasvim prikladnoj oazi zelenila u centru grada predstaviti publici moćan spoj energetski nabijene svirke i zvuka instrumenata kao što su obična i mini harmonika, violina, mandolina, bendžo, limena zviždaljka…
Na taj način će posetiocima pred kalendarski dolazak leta sasvim sigurno prirediti žurku na otvorenom za pamćenje.
Flogging Molly su počeli karijeru 1997. svirajući svakog ponedeljka u jednom irskom pabu u Los Anđelesu. Toliko često su tamo nastupali da je to Dave King jednom prilikom nazvao „flogging a dead horse” (šibanje mrtvog konja), što se dopalo ostatku benda te je poslužilo kao inspiracija za ime grupe.

Debi izdanje „Swagger” objavili su 2000. godine, da bi usledili albumi „Drunken Lullabies” (2002), „Within a Mile of Home” (2004), „Float” (2008), „Speed of Darkness” (2011) i „Life Is Good” (2017).
Poznati su, između ostalog, i po svojim redovnim rasprodatim nastupima na kruzerima, kao i po festivalu koji se tradicionalno održava svake godine u El Eju na Dan svetog Patrika.
O novom albumu „Anthem” Dejv King kaže: „Vratili smo se osnovama na način na koji mislim da ne bismo mogli da nismo svirali zajedno više od 20 godina. Za naš bend okupljanje i sviranje novih pesama je uvek je cilj, a sada smo uzbuđeni što ćemo početi da ih izvodimo uživo i da tako dočaramo obožavaocima potpuno novu eru našeg sastava”.

Ulaznice za koncert benda Flogging Molly 11. juna u Botaničkoj bašti biće u prodaji od 27. januara. Cena karte u promo periodu do 2. februara je 2.500 dinara.

Čuvena grupa Scorpions održaće koncert u Beogradu 25. juna
2023-06-25 20:00 - 23:00 | Štark arena, Bulevar Arsenija Čarnojevića 58, Beograd, Srbija
Čuvena rok grupa Scorpions održaće ekskluzivni koncert u Beogradu 25. juna u Štark Areni!
Nakon pet godina od prethodnog spektakularnog nastupa u Beogradu na istom mestu, i posle brojnih poziva fanova, Scorpions su odlučili da prošire već ugovorenu turneju i da za publiku Balkana dodaju ovaj jedan koncert upravo u Beogradu!
Prodaja ulaznica prvo počinje za fanove benda 22. februara, preko sajta Scorpions-a, a regularna prodaja kreće 23. februara putem tickets.rs i na Ticket Vision prodajnim mestima (među kojima su Ušće Shopping Center i Dom omladine).
Koncerti Scorpionsa su pravi rok spektakl u punom smislu, čime potvrđuju svoju reputaciju jednog od retkih bendova koji se danas izdvaja u originalnim nastupima i kvalitetnom zvuku.

Iskazati karijeru Scorpionsa u brojevima je gotovo nemoguće. Međutim, jedan broj koji ipak treba pomenuti je više od 100 miliona prodatih albuma do danas. Ovo čini Scorpionse ubedljivo najuspešnijim rok bendom kontinentalne Evrope.
Njihove pesme „Still loving you” , „Wind of Change” i „Send me and Angel” postale su vanvremenski hitovi koji se i dan danas vrte na brojnim radio stanicama, ali i pored neverovatnog uspeha ovih balada, Scorpions su prvenstveno hard rok bend koji donosi žestoku energiju na sceni pesmama kao što su „Rock You Like An Hurricane”, „Blackout” , „Dynamite” i dr.
Pedeset godina je prošlo od kad su tinejdžeri Klaus Majne, Rudolf Šenker i Matias Jabs lutali ulicama Hanovera koji se budio iz posleratne paralize, noseći svoje intrumente i pojačala. Za ovih 50 godina, postali su najuspešniji nemački rok bend.

Veliki broj grupa, među kojima su Smashing Pumpkins, Green Day, Korn kao i System Of A Down, obrađivalo je hitove Scorpionsa. Pesma „Rock You Like An Hurricane” do danas je doživela više od 150 obrada raznih muzičara.
Veliki broj srebrnih, zlatnih i platinastih priznanja samo su jedan deo istorije Scorpionsa. Važan deo je njihova neprolazna želja za putovanjima.
Svirali su više hiljada koncerata na svim delovima planete. Bili su prvi zapadni rok bend koji je 1988. godine rasprodao pet koncerata u tadašnjem Lenjingradu. Takođe, pionirska dostignuća imaju i njihovi rani nastupi u Kini i Južnoj Aziji čime su otvorili vrata ostalim zapadnim bendovima.
Tokom više od 50 godina duge karijere bilo je dosta magičnih momenata. Neki su zauvek zabeleženi na uživo albumima, neki na filmovima i u video spotovima.

Barselonska gipsy jazz grupa BRATIA uživo u KC Gradu
2023-07-20 20:30 - 23:30 | KC Grad
Grupa BRATIA iz Barselone nastupaće uživo u KC Gradu 20. jula sa početkom u 21h.
Bend je sastavljen od članova poznatog međunarodnog sastava Barcelona Gipsy Balkan Orchestra i nastao je iz potrebe srpskog kontrabasiste Ivana Kovačevića da spoji dva muzička sveta u jednu unikatnu sliku. Koncert u KC Gradu je ujedno i promocija prvog albuma pod nazivom “Balkan Pompe Ignition”.
Beskrajni zvučni univerzum balkanskih zemalja sa elegancijom i preciznošću gipsy jazz-a sjedinjeni nomadizmom ciganske muzike se spaja u eksplozivni miks koji nikoga ne ostavlja ravnodušnim.
Kao jedan od osnivača poznatog bend Barcelona Gipsy Balkan Orchestra, sakupljenim iskustvom u više od 35 zemalja, Kovačević, zajedno sa svoja tri sabornika, grčkim perkusionistom Stelios Tođiasom, francuskim gitaristom Julien Chanal-om i katalonskim violinistom Perom Nolasc Turu započinju ovu muzičku avanturu u formi kvinteta sa gitaristom iskaljenim u stilu Django Reinhardt-a.
Victor Paradis, kanadskog porekla, mlada nada čije je ime postalo okosnica koncertne kulture katalonske prestonice. Koktel tradicionalne muzike balkana, originalnih numera kvinteta i energije jazz manouche-a čini ovaj sastav unikatnim muzičkim izražajem, kako i ime slovenskog porekla govori… Bratia.
Koncerte ovog sastava ne treba nikako propustiti jer kažu da se na njima sjedini bogatstvo balkanske muzike sa energijom i elegancijom Jazz Manouche-a i da stvaraju jedinstvenu zvučnu sliku koja nikoga ne ostavlja ravnodušnim.
Bend Bratia možete videti na koncertima po Srbiji u Beogradu u KC Gradu 20. jula, u KC Ummusu u Kragujevcu 21. jula, i 22. jula na Arlemm festivalu u Arilju.

ATHEIST RAP u Bašti KST-a // 24. Avgust
2023-08-24 21:00 - 23:30 | KST, Bulevar kralja Aleksandra 73, Beograd, Srbija
Novosadski pank rok bend Atheist Rap ove godine obeležava jubilej, 30 godina od izlaska albuma „Maori i crni Gonzales“, kojim su se proslavili i stigli do šire publike.
Tim povodom održaće koncert u bašti KST-a u četvrtak 24.08.2023. Pre njih nastupiće njihovi gosti bend LUR (Ludak u razvoju) iz Kragujevca. Ateisti će u prvom delu koncerta izvesti sve pesme sa njihovog debi albuma, a drugi deo koncerta će činiti najznačajnije pesme iz svih perioda postojanja benda. Ulaznice po ceni od 800 za članove KST-a i po ceni od 1100 za ostalu publiku možete kupiti od 14:00-19:00 svakim radnim danom kao i u terminu žurki u KST-u. Ako ih uopšte ostane na ulazu će biti nešto skuplje !
KST nije slučajno izabran za mesto održavanja ovog koncerta jer su devedesetih godina Ateisti upravo u ovom prostoru najčešće nastupali, praktično su bili rezidenti ovog kultnog kluba. Zato su smatrali da je najprikladnije da se ovaj koncert održi u prostoru gde su pesme sa „Maora“ najčešće uživo izvodili. Zato pozivamo KaEsTeovce svih generacija da dođu da prisustvuju ovom događaju, one starije da se prisete kako je nekada bilo, a mlađe da se uvere u trajni kvalitet jednog od najvećih domaćih pank rok bendova.

Brajan Adams ponovo u Beogradu u decembru
2023-12-12 20:00 - 23:30 | Štark arena, Bulevar Arsenija Čarnojevića 58, Beograd, Srbija
Skymusic sa ponosom predstavlja Brajana Adamsa, čuvenog rok pevača, tekstopisca, gitaristu, basistu i producenta, koji će u okviru svetske turneje pod nazivom „So happy it hurts“ nastupiti pred domaćom publikom 12. decembra u beogradskoj Štark Areni!
Legendarni kantautor, koji uživa reputaciju jednog od najcenjenijih i najuzbudljivijih live izvođača na svetu, priprediće nezaboravno veče rokenrola i vanvremenskih hitova koje domaća publika, bez obzira na starosnu dob, prepoznaje već na prve taktove!
„Summer of ’69”, „Heaven”, „Everything I Do (I Do It for You)”, „Cuts like a knife“, „18 till I die“ i „Please forgive me“, „Have you ever really loved a woman”, „It’s only love“ koju je Brajan Adams u originalu svojevremeno snimio sa Tinom Tarner samo su neka od muzičkih remek-dela koje je popularni muzičar u svojoj više od četiri decenije dugoj karijeri stvorio i otpevao.

Objavio je 17 albuma, sa nekoliko stotina miliona prodatih primeraka širom sveta. Samo u prošloj godini objavio je četiri albuma – „So happy it hurts“, koji je nominovan za nagradu Grammy, zatim „Pretty Woman – The Musical“ i dva albuma sa najvećim hitovima – „Classic”, I i II deo.
Govoreći o nagradama, Adams je tokom svoje višedecenijske karijere tri puta bio nominovan za nagradu Oskar, pet puta za Zlatni globus, a dobitnik je čak 20 Juno priznanja kao i prestižne Grammy nagrade.
Izvor: Štark arena

Jubilarni, deseti beogradski koncert Garavog Sokaka u mts Dvorani
2023-12-14 20:00 - 23:00 | mts dvorana, Dečanska 14, Beograd, Srbija
Posle više hiljada nastupa širom Srbije i sveta, tokom kariijere koja traje preko 30 godina, grupa Garavi Sokak održaće svoj jubilarni, deseti koncert u akustik maniru 14. decembra u mts Dvorani. Koncert će biti održan pod nazivom “Biće bolje ako budeš tu”.
Neki detalji koncerta su već sada poznati, te će repertoar kultne grupe, specifičnog žanra i senzibiliteta, činiti dobro poznate stare, a i nove ljubavne i bećarske pesme, napisane perom Baneta Krstića.
Publika će se u dahu podsetiti dobro poznatih pesama: Teci teci Dunave, Skeledžija, Kao ja što sam tebe voleo, Biće bolje ako budeš tu, Ćiri bu ćiri ba, Ko te ima taj te nema, Ja bih za tebe dao sve, Ti znaš, Ponekad, Doviđenja tugo, Ja plačem samo kada ljuštim luk, Žuti buldožer, Zrnce ljubavi, Da mogu da zaboravim…
Bend će koncertne večeri među lampionima Beograda, nastupiti u proširenom sastavu od 10 članova, a kako lider sastava Bane Krstić poručuje “biće veselo i romantično.”

TBF // Dorćol Platz // 18.05
2024-05-18 21:00 - 23:59 | Dorćol Platz, Dobračina 59b, Beograd, 11000, Srbija
Jedan od najuticajnihih i najpopularnijih hip hop-rok sastava u regionu, TBF, vraća se u Beograd u subotu, 18. maja, kada će održati koncert u Dorćol Platzu. „Nostalgična“, „Pozitivan stav“, „Smak svita“, „Fantastična“, „Veseljko“, „Lud za njom“ su samo neki od hitova koje će Splićani pevati uglas zajedno sa beogradskom publikom.
„Dragi Beograđani, vidimo se uskoro na koncertu u Dorćol Platzu. Vjerujem da znate kako se TBF uvijek veseli svirci u Beogradu jer ste nam dugi niz godina sjajni domaćini i naši susreti redovito rezultiraju sjajnom zabavom. Tako je bilo i na akustičnom koncertu koji smo vam izveli prošle jeseni, a ovaj put dolazimo u električnoj varijanti pa vas molimo da do 18. maja ne preskačete vježbe za noge u teretani“, poručuju članovi benda TBF.
Ulaznice su dostupne po promotivnoj ceni od 1.800 dinara na prodajnim mestima Ticket Visiona i online na tickets.rs. Redovna cena ulaznica biće 2.000 dinara.
Splitski TBF (The Beat Fleet) smatra se jednim od najinovativnijih eksperimentalnih bendova u Hrvatskoj, ali i u regionu. Svoju muzičku karijeru započeli su 1990. godine, eksperimentišući sa različitim muzičkim žanrovima, uključujući hip hop, rege, fank i rok, da bi kasnije razvili svoj jedinstveni muzički izraz.
Prepoznatljivi su po društveno-angažovanim tekstovima, video-spotovima koji imaju koncept kratkih filmova i originalnim nastupima. U tekstovima svojih pesama TBF kritikuju iskvarene društvene vrednosti, materijalizam, netoleranciju prema različitostima i druge negativne društvene pojave.
Do sada su objavili sedam studijskih albuma, a tokom godina osvojili su brojne nagrade i priznanja, uključujući Porin nagrade za najbolji album, najbolju rep pesmu i najbolju hip hop izvedbu.

Operski gala koncert povodom 100 godina od Pučinijeve smrti // Kolarac // 8.10
2024-10-08 20:00 - 22:00 | Kolarčeva zadužbina, Studentski trg 5, Beograd, Srbija
Ove godine se obeležava sto godina od smrti čuvenog italijanskog kompozitora Đakomoa Pučinija, kada se sve operske kuće vraćaju izvođenju njegovih opera.
Tim povodom, 8. oktobra u Kolarčevoj zadužbini, agencija Fabrika organizuje „UNICREDIT BANKA gala koncert povodom 100 godina od smrti Đakoma Pučinija“ sa svetskim muzičkim zvezdama.
Dirigent Jakopo Sipari di Peskaseroli, glavni gostujući dirigent Fondacije festivala „Puccini u Torre del lagu“, koji je proglašen i Ambasadorom Pučinija. Jakopo Sipari je između ostalog dirigovao operom „Madam Baterflaj“, koja je bila izvođena od 31. avgusta do 7. septembra ove godine, u okviru festivala Pučini fondacije na „Torre del Lago“, kao centralna proslava 100 godina od smrti Pučinija i 120 godina od prvog izvođenja ove opere.
Foto: Arhiva
U januaru 2020. Godine, Sipari je osvojio Specijalnu Zlatnu opersku nagradu za Novu generaciju, „Opera Oskara“, koju mu je dodelila Lirska konfederacija italijanskih operskih pozorišta kao jednom od najperspektivnijih mladih dirigenata na italijanskom operskom nebu, sa posebnim osvrtom na muziku Pučinija. Trenutno se smatra jednim od najboljih dirigenata muzike Đakoma Pučinija.
Donata d’Anucio Lombardi, čuveni sopran, jedna od vodećih interpretatorki Italijanske opere i Pučinijevih heroina, ali i jedinstven professor „bel canto“ tehnike. Pevala je u najprestižnijim koncertnim dvoranama I pozorištima širom sveta kao što su „La Scala“ (Milano), „Théâtre du Châtelet“ (Pariz), Ciriška opera….sa najvećim dirigentima i operskim pevačima. Dobitnica je brojnih nagrada, između ostalog i „nagrade Pučini“ od Fondacije „Puccini of Torre del Lago“.
Foto: Arhiva
Amadi Lagha, tenor iz Francuske, Tuniskog porekla je dobitnik brojnih nagrada na operskim takmičenjima uključujući i „Michelangelo Cupisti“ nagrada za najboljeg izvođača sezone 2017. na Pučinijevom festivalu u Torre del Lagu. Nastupao je u raznim pozorištima I koncertnim dvoranama, a poznat je i po brojnim ulogama u Pučinijevim operama, pre svega kao „Princ Kalaf“ u mnogim izvođenjima Pučinijeve opere „Turandot“ na Pučinijevom festivalu i širom sveta.
Foto: Arhiva
Sanja Kerkez, sopran, prvakinja Opere Narodnog pozorišta, dobitnik brojnih nagrada, između ostalog, dobitnik je dve godišnje nagrade Narodnog pozorišta za umetničko ostvarenje, nagrade „Zlatni Beočug“ za trajni doprinos kuturi Beograda….Kao gost, nastupala je u Nemačkoj, Kini, Austriji, Švajvarskoj, Francuskoj, Japanu, Grčkoj, sa poznatim svetskim dirigentima kao što su Simone Fermani, Karlo Donadio, Alesandro d’Agostini, Alberto Garido, Marko Berdondini, Johanes Harnait, Jakopo Sipari Di Peskaseroli….
Foto: Arhiva
Naš slavni kompozitor, dirigent i pedagog Stanislav Binički, osnovao je 26. septembra 1899. godine Beogradski vojni orkestar. Bio je to prvi orkestar koncertnog tipa u Srbiji, čiju tradiciju, kroz tri veka, čuva Umetnički ansambl Ministarstva odbrane.
Simfonijski orkestar umetničkog ansambla Ministarstva odbrane „Stanislav Binički“ svojom programskom i repertoarskom raznovrsnošću, visokim umetničkim kriterijumima na dostojan način afirmiše i reprezentuje Republiku Srbiju, Ostvario je bogatu saradnju sa najeminentnijim umetnicima iz zemlje i inostranstva. Ansambl je gostovao u Belgiji, Švajcarskoj, Austriji, Bugarskoj, Čehoslovačkoj, Poljskoj, Rumuniji, Nemačkoj i Rusiji…

Nipplepeople // Dom omladine // 8.11
2024-11-08 20:00 - 23:59 | Dom omladine Beograda, Makedonska 22, Beograd, Srbija
Popularni hrvatski elektro-pop duo Nipplepeople, poznati po zaraznim melodijama i misterioznim scenskim nastupima, održaće koncert 8. novembra u Domu omladine Beograda. Ovaj nastup predstavlja njihov dugo očekivani povratak u Beograd, gde su već priređivali spektakularne koncerte i osvajali srca publike.
Beogradski koncert je deo aktuelne regionalne turneje, tokom koje će publika imati priliku da uživa u najvećim hitovima benda, kao i u novim singlovima, sve u karakterističnom stilu izvođenja Nipplepeople.

Ograničen kontingent ulaznica je u prodaji po promo ceni od 1800 dinara, nakon ćega će regularna cena ulaznica iznositi 2000 dinara i 2500 dinara za poslednji kontingent. Ulaznice se mogu kupiti na blagajnama Doma omladine Beograda, Štark Arene, TC Rajićeva i online na efinity.rs.
Nipplepeople su jedinstvena pojava na regionalnoj muzičkoj sceni. Anonimni muško-ženski dvojac koji nastupa pod maskama, stekao je popularnost hitovima kao što su „Sutra“, „Frka“, „Broj“, „Ne volim te“, „Balkan Express“ i „Tajna“, sa milionskim pregledima na streaming platformama. Poznati po specifičnom muzičkom stilu i snažnom vizuelnom identitetu, njihova muzika kombinuje synth-pop i electro-disco, evocirajući nostalgiju za zvukom 80-ih, dok istovremeno donosi moderan i svež zvuk koji osvaja nove generacije.

Poslednji singlovi „U mrak“ i „Ti i ja“ snimljeni su u saradnji sa uspešnim srpsko-američkim kompozitorom i producentom Filipom Mitrovićem iz Los Anđelesa, za potrebe filma „Sunce mamino“ Koste Đorđevića.

Koncert Nipplepeople u Domu omladine Beograda organizuje Kontra u saradnji sa LAA.
